Вопыт, набыты за час працы ў аддзяленні хуткай дапамогі, малады спецыяліст называе каштоўным і шчыра ўдзячны калектыву, што стаў для яго сваім. Настаўнікамі ў адказнай справе, у якой кошт памылкі – чалавечае жыццё, лічыць загадчыка аддзялення Іллю Алегавіча Дэмбіцкага, вопытнага калегу Мікалая Іванавіча Сінькевіча. Улюбёны ў медыцыну малады спецыяліст старанна спасцігае азы прафесіі, пастаянна працуе над павышэннем узроўню ведаў і навыкаў. Таму ад прапановы сумяшчаць асноўную работу з падпрацоўкай у бадай самай складанай структуры райбальніцы – аддзяленні анестэзіялогіі і рэанімацыі, не адмовіўся. Ён шчыра захапляецца кампетэнтнасцю і выдатнай інтуіцыяй урача-рэаніматолага, загадчыка аддзялення Ігара Анатольевіча Скурановіча, кваліфікацыяй і адказнасцю медыцынскіх сясцёр.